UKA på Blindern

Hva er UKA på Blindern?

UKA på Blindern er en ideell studentfestival som arrangeres på Blindern Studenterhjem i Oslo. Festivalen muliggjøres av dugnadsviljen til «Brukets» 215 studenter. Festivalen varer i ca. 10 dager. Den koordineres av «UKEstyret» med «UKEsjefen» i spissen.
I forberedelsene til festivalen snekres det rekvisitter, lokaler dekoreres, og scener rigges. Gymsalen Scene er hovedscenen, og forvandles deretter til Disco Bar. Studenterhjemmets barlokale, Billa Bar, dekoreres i Las Vegas-stil. I Musikksalongen rigges Galleriet Bar, med billedkunst, flygel og drinkservering. Bistrobar serverer mat til studenter, og Mobilbar dukker opp der det er behov. Badstuen og Romerbadet tas i bruk og omgjøres til den brune puben Ulka. På Ulka-scenen blir det intimkonserter og trubadurutfoldelse. På unisex-toalettet, mellom fredede pissoarer fra 1920-tallet, står et piano som ypper til allsang. I tillegg til seks temabarer, konserter og Blindernrevyens daglige forestillinger, kan man få med seg foredrag og tema-arrangementer i løpet av festivaldagene.

Organisasjonskart

UKEstyret består av en pressesjef, økonomisjef, revysjef, teknisk sjef, markedssjef, arrangementsjef, kjellermester (salgssjef) og «UKEsjefen». Tilsetningsprosessen for disse har variert. Nå er praksis at en UKEsjef  velges demokratisk under et semestermøte, og at denne velger ut resten av UKEstyret etter en søknadsprossess og i samråd med avtroppet UKEstyre.
Innehaverne av UKEstyrestillingene koordinerer og engasjerer hvert sitt team. Rundt 200 beboere stiller opp i nøkkelstillinger og de øvrige funksjonærstillingene. Det vil si at engasjementet har en oppslutning på om lag 90 % av beboermassen. Med unntak av stillingen som revyinstruktør, benytter ikke festivalen seg av eksternt innleid kompetanse.

miniUKA

Arrangeres under semesterstart (august) i partallsår. Neste gang miniUKA arrangeres er fra 18. - 20. august 2014. Innholdsmessig kan arrangementet variere noe fra gang til gang, men en vanlig post på programmet er at studenterhjemmets kjellerpub, Billa Bar, er en av stoppene på det store Pub-til-Pub arrangementet på Blindern Campus. miniUKA arrangerer også et gratis utendørsarrangement (f.eks konsert) inne på Blindern Studenterhjem sin eiendom. I tillegg avholdes det en interndag med idrettsleker og talentshow som er forbeholdt beboerne ved studenterhjemmet.

Revysus

Revysus er en hyllest til Blindernrevyen. Tidligere revystjerner møtes for gjenskape de beste revynumrene fra Blindernrevyens historie til glede for de nåværende beboerne. Arrangementet avholdes i november før UKA.

UKEvorset

Lørdagen før UKA-festivalen sparkes i gang arrangeres det bandkonkurranse og fest som oppvarming til selve UKA. Vinneren av bandkonkurransen får spille under festivalen.

UKEballet

Arrangeres ca. en måned etter UKA av en ballkomité valgt av UKEstyret. UKEballet er en studentgalla for beboerne på «Bruket», for å feire en vel overstått festival og arbeidet som har blitt gjort i fellesskap. Før ballmiddagen utføres den tradisjonelle utdelingen av Kalliopes orden.

Blindernrevyens historie

Blindern Studenterhjem er et hybelhus for studenter i Oslo som i dag huser rundt 215 beboere.  Hjemmet ble åpnet i 1925, og ble tidlig kjent i studentmiljøet i Oslo for sitt yrende foreningsliv. Inntil 1976 var Blindern Studenterhjem et rent guttehjem, men i dag er det åpent for studenter av begge kjønn og fra alle studieinstitusjoner.